
	[bookmark: nev]MIHÁLY GABRIELLA
Jogász
Osztatlan, 9. félév
Miskolci Egyetem
Állam- és Jogtudományi Kar
	






Témavezető:
	Csemáné Dr. Váradi Erika
egyetemi docens, ME ÁJK




„Megérteni az érthetetlent…” – az ámokfutás büntetőjogi vetülete

Ahogy azt a dolgozat címe is mutatja, arra törekedtem, hogy megértsem az érthetetlent: az ámokfutás jelenségét és lehetséges okait. Célom az volt, hogy egy átfogó, lényegre törő és interdiszciplináris megközelítést alkalmazó tanulmányt alkossak, amely azok érdeklődésére is számot tarthat, akik eddig pusztán a médiából informálódtak a témáról.
Elsőként az ámok eredetét, kialakulását ismertetem, majd rátérek a fogalom konkrét meghatározására. Számos kultúra szóhasználata bizonyítja, hogy a jelenség szinte mindenhol létezik.
A XVII. századra az „ámok” szó és ennek változatai váltak ismertté. Mivel az 1950-es évek után rendszeresen történtek hasonló esetek, a kutatók is levonták a végső következtetést: egy globális jelenségről van szó, megjelenése nem szűkíthető le sem egy adott államra, földrajzi területre, de még egy népcsoportra sem.
Az ámokfutásnak nincs kialakult magyar terminológiája, minimális a fellelhető hazai szakirodalom. Kezdetben a jelenség leírására, nem pedig definíció megalkotására törekedtek. Annak hatására, hogy az ’50-es évektől fokozódtak az e fajta tragédiák, még inkább szükségessé vált egy egységes, mindenki által alkalmazható fogalom meghatározása. Munkámban számos kutató ezzel kapcsolatos elgondolását ismertetem.
Mivel az ilyen jellegű támadások nem vezethetőek vissza csupán egyetlen okra, indokolt a rizikófaktorok vizsgálata. A lehetséges kockázati tényezőket két csoportra bontottam: a személyhez, illetve a közvetlen környezethez kapcsolódó okokra.
A dolgozat fő részét az ámokfutásra vonatkozó hatályos szabályozás ismertetése képezi. Ha a cselekményt a Büntető Törvénykönyv alapján akarjuk minősíteni, kétségtelen, hogy az emberölés tényállása az irányadó (különös tekintettel egyes minősítő körülményekre), ugyanis a törvénykönyv nem tartalmaz ámokfutás elnevezésű delictumot.
Táblázattal szemléltetve elhatárolom az ámokfutást egyrészt a tömeggyilkosságoktól, másrészt pedig a sorozatgyilkosságoktól.
A dolgozatot végül három magyar eset, az oktogoni gyorséttermi lövöldözés, a pécsi egyetemi ámokfutás, valamint a magyarbánhegyesi mészárlás ismertetésével zárom, melynek során kitérek az elkövető büntetőjogi felelősségre vonásának körülményeire is.
Bízom benne, hogy egy olyan dolgozatot sikerült készítenem, amely sokak számára átfogó és érdekes bemutatást nyújt magáról, az ámokfutás jelenségéről.



